Rådets forordning (EF) nr. 1031/2002

af 13. juni 2002

om indførelse af tillægstold på importen af visse produkter med oprindelse i Amerikas Forenede Stater

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen, og

ud fra følgende betragtninger:

(1) Amerikas Forenede Stater (USA) har indført en beskyttelsesforanstaltning i form af toldforhøjelser eller toldkontingenter for importen af stålprodukter fra bl.a. EF med virkning fra 20. marts 2002.

(2) Denne foranstaltning forvolder de berørte EF-producenter betydelig skade og skaber forstyrrelse i den balance mellem indrømmelser og forpligtelser, der følger af WTO-aftalen. Foranstaltningen vil kraftigt begrænse EF's eksport af de pågældende stålprodukter til USA og berører eksportværdien for mindst 2407 mio. EUR om året.

(3) De konsultationer, der blev afholdt mellem USA og EF som omhandlet i WTO-aftalen, førte ikke til nogen tilfredsstillende løsning.

(4) Ifølge WTO-aftalen har berørte eksportørmedlemmer ret til at suspendere anvendelsen af i alt væsentligt tilsvarende indrømmelser eller andre forpligtelser, forudsat at WTO-Rådet for Handel med Varer ikke afviser dette.

(5) Indførelsen af tillægstold på 100 %, 30 %, 15 %, 13 % og 8 % på udvalgte produkter med oprindelse i USA, som importeres til EF hvert år, udgør suspension af en i alt væsentligt tilsvarende handelsindrømmelse, idet den opkrævede told ikke vil overstige den told, der vil blive opkrævet på EF's eksport af de varer, der er omfattet af den amerikanske beskyttelsesforanstaltning, dvs. 626 mio. EUR om året.

(6) Suspension af i alt væsentligt tilsvarende indrømmelser bør først og fremmest anvendes over for stålsektoren og, hvis det er nødvendigt, andre sektorer. Navnlig er de forarbejdede produkter med oprindelse i USA, der er blevet udvalgt, produkter, som EF ikke er særlig afhængig af med hensyn til forsyninger, men hvor det vil få virkninger, der i det væsentlige svarer til virkningerne for EF's eksport af den beskyttelsesforanstaltning, USA har indført, hvis de pålægges tillægstold.

(7) For nogle produkter betegnet som "visse flade stålprodukter" er den beskyttelsesforanstaltning, som USA har indført, ikke blevet truffet som følge af en absolut stigning i importen.

(8) Som tilladt ifølge WTO-aftalen kan en del af EF's indrømmelser svarende til beskyttelsesforanstaltningen, der ikke er truffet som følge af en absolut stigning i importen, og som udgør et beløb i gældende told på 379 mio. EUR, fra den 18. juni 2002 blive pålagt tillægstold.

(9) På kort sigt er EF's primære mål imidlertid stadig at nå en aftale med USA om både kompensation og produktfritagelse i forbindelse med beskyttelsesforanstaltningen. Rådet vil derfor træffe afgørelse om pålæggelse af tillægstold i lyset af de afgørelser, USA træffer om økonomisk set betydningsfulde produktfritagelser og om forelæggelse af et acceptabelt tilbud om handelskompensation.

(10) Denne forordning berører ikke spørgsmålet om den amerikanske beskyttelsesforanstaltnings forenelighed med WTO-aftalen. Tillægstolden bør under alle omstændigheder gælde fra 20. marts 2005 og indtil den amerikanske beskyttelsesforanstaltning er ophævet. Den bør imidlertid anvendes umiddelbart efter WTO-tvistbilæggelsesorganets afgørelse om, at USA's beskyttelsesforanstaltning ikke er forenelig med WTO-aftalen.

(11) Produkter, for hvilke der er udstedt en importlicens med fritagelse for told eller nedsættelse af told inden datoen for denne forordnings ikrafttræden, vil ikke være omfattet af denne tillægstold.

(12) Produkter, for hvilke det kan godtgøres, at de er eksporteret fra USA til EF inden datoen for tillægstoldens anvendelse, vil ikke være omfattet af denne tillægstold.

(13) Produkter, der er omfattet af suspensionen af indrømmelser, henføres kun under toldproceduren for "forarbejdning under toldkontrol" efter en undersøgelse i Toldkodeksudvalget.

(14) EF indgav skriftlig meddelelse om suspensionen til Rådet for Handel med Varer den 14. maj 2002. Rådet for Handel med Varer har ikke afvist en sådan suspension -

UDSTEDT FØLGENDE FORORDNING:

Artikel 1

De toldindrømmelser, som EF har givet USA i forbindelse med de produkter, der er opført i bilag I og II, suspenderes hermed fra den 18. juni 2002.

Artikel 2

1. Den gældende told for de produkter med oprindelse i USA, der er opført i bilag I og II, forhøjes med en tillægstold i form af en værditold på 100 %, 30 %, 15 %, 13 % eller 8 % som angivet i bilagene.

2. Der træffes beslutning om anvendelsen af tillægstolden i bilag I i overensstemmelse med proceduren og de nærmere bestemmelser i artikel 3, stk. 2.

3. Tillægstolden i bilag II anvendes i overensstemmelse med artikel 4.

Artikel 3

1. Kommissionen skal inden den 19. juli 2002 sende Rådet en rapport om forløbet af drøftelserne med USA, navnlig om spørgsmålet om produktfritagelser og handelskompensation, sammen med eventuelle forslag til Rådets afgørelse.

2. Rådet, der træffer afgørelse i hver enkelt sag ved kvalificeret flertal på forslag fra Kommissionen, skal træffe afgørelse om anvendelsen af tillægstolden i bilag I, herunder om anvendelsesdatoen for bilaget og dets endelige indhold

a) senest den 12. oktober 2002, hvis USA inden den 19. juli 2002 har truffet beslutning om økonomisk set betydningsfulde produktfritagelser og har startet sin interne proces med henblik på at forelægge et acceptabelt tilbud om handelskompensation

b) senest den 1. august 2002, hvis kriterierne i litra a) ikke finder anvendelse.

3. Tillægstolden i bilag I anvendes indtil tillægstolden i bilag II finder anvendelse.

Artikel 4

Tillægstolden i bilag II anvendes som følger:

a) fra 20. marts 2005, eller

b) fra femtedagen efter datoen for WTO-tvistbilæggelsesorganets afgørelse om, at den beskyttelsesforanstaltning, der er indført af USA, ikke er forenelig med WTO-aftalen, afhængigt af hvilken dato der er den tidligste. I sidstnævnte tilfælde offentliggør Kommissionen en meddelelse i De Europæiske Fællesskabers Tidende om datoen for WTO-tvistbilæggelsesorganets afgørelse.

Artikel 5

Rådet, som træffer afgørelse med kvalificeret flertal på forslag af Kommissionen, vil træffe afgørelse om at ophæve denne forordning, når USA har ophævet beskyttelsesforanstaltningen.

Artikel 6

1. Produkter, der er opført i bilag I, og for hvilke der er udstedt en importlicens med fritagelse for told eller nedsættelse af told, inden datoen for denne forordnings ikrafttræden, vil ikke være omfattet af tillægstolden i bilag I.

2. Produkter, der er opført i bilag I, og for hvilke det kan godtgøres, at de allerede var på vej til EF på datoen for anvendelsen af dette bilag, og hvis bestemmelsessted ikke kan ændres, vil ikke være omfattet af tillægstolden i nævnte bilag.

Produkter, der er opført i bilag II og ikke er omfattet af bilag I, og for hvilke det kan godtgøres, at de allerede er på vej til EF på datoen for anvendelsen af bilag II, og hvis bestemmelsessted ikke kan ændres, er ikke omfattet af tillægstolden i bilag II.

3. Produkter, der er opført i bilag I og II, kan kun henføres under toldproceduren "forarbejdning under toldkontrol" i overensstemmelse med artikel 551, stk. 1, første afsnit, i forordning (EØF) nr. 2454/93(1) i tilfælde, hvor der har fundet en undersøgelse af de økonomiske betingelser sted i Toldkodeksudvalget, medmindre produkterne og processerne er nævnt i bilag 76, del A, i nævnte forordning.

Artikel 7

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 13. juni 2002.

På Rådets vegne

M. Rajoy Brey

Formand

(1) Kommissionens forordning (EØF) nr. 2454/93 af 2. juli 1993 om gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (EFT L 253 af 11.10.1993, s. 1). Senest ændret ved forordning (EF) nr. 444/2002 (EFT L 68 af 12.3.2002, s. 11).

BILAG I

Varer, der er omfattet af dette bilag, er bestemt ved varebeskrivelsen i den kombinerede nomenklatur(1) for nedenstående KN-koder. Varebeskrivelsen i dette bilag er kun til orientering.

>TABELPOSITION>

(1) Bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT L 256 af 7.9.1987, s. 1). Senest ændret ved Kommissionens forordning (EF) nr. 796/2002 (EFT L 128 af 15.5.2002, s. 8).

BILAG II

Varer, der er omfattet af dette bilag, er bestemt ved varebeskrivelsen i den kombinerede nomenklatur for nedenstående KN-koder. Varebeskrivelsen i dette bilag er kun til orientering.

>TABELPOSITION>